SL Uradni list Evropske unije L 46/24

UREDBA KOMISIJE (ES) št. 263/2006

z dne 15. februarja 2006

o spremembi uredb (ES) št. 796/2004 in (ES) št. 1973/2004, kar zadeva lupinarje

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1), in zlasti člena 145(c), (l) in (m) Uredbe,

ob upoštevanju naslednjega:

(1) Z Uredbo (ES) št. 1782/2003 je bila uvedena shema podpor za sektor lupinarjev, da bi preprečili morebitno opustitev pridelave lupinarjev v tradicionalnih območjih in poznejše negativne posledice za okolje, podeželje, družbo in gospodarstvo.

(2) V Uredbi (ES) št. 1782/2003 sta kot pogoj za plačilo na površino za lupinarje določena minimalna gostota dreves in velikost parcel.

(3) Zaradi poenostavitve upravljanja shem plačila na površino za lupinarje ob upoštevanju pogojev za upravičenost, ki jih določa Uredba (ES) št. 1782/2003, ter ciljev iz navedene uredbe, je treba spremeniti pogoje glede identifikacijskega sistema za enote rabe ali poljine in glede vsebine zahtevkov za pomoč, predvidenih v Uredbi Komisije (ES) št. 796/2004 z dne 21. aprila 2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo Sveta (ES) št. 1782/2003 o skupnih pravilih za sheme neposrednih podpor v okviru skupne kmetijske politike ter o uvedbi nekaterih shem podpor za kmete (2). Spremeniti je treba tudi določbe Uredbe Komisije (ES) št. 1973/2004 z dne 29. oktobra 2004 o določitvi podrobnih pravil za izvajanje Uredbe Sveta (ES) št. 1782/2003 v zvezi s shemami podpor, iz naslova IV in IVa navedene uredbe, glede uporabe zemljišč v prahi za proizvodnjo surovin (3), kar zadeva pogoje za plačilo na površino za lupinarje.

(4) Zaradi prilagoditve kontrolnega sistema stopnji standardne kontrole, ki se uporablja za sheme pomoči na površino, je treba spremeniti pogoje, predvidene v Uredbi (ES) št. 796/2004.

(5) Uredbi (ES) št. 796/2004 in (ES) št. 1973/2004 je zato treba spremeniti.

(6) Ukrepi, predvideni s to uredbo, so v skladu z mnenjem Upravljalnega odbora za neposredna plačila –

SPREJELA NASLEDNJO UREDBO:

Člen 1

Uredba (ES) št. 796/2004 se spremeni:

1. V členu 6 se črta odstavek 3.

2. Člen 13(5) se nadomesti z naslednjim: „5. V primeru zahtevka za plačilo na površino za lupinarje, predvidenega v poglavju 4 naslova IV Uredbe (ES) št. 1782/2003, mora enotni zahtevek vsebovati število dreves po vrstah.“

3. Točka (d) drugega pododstavka člena 26(1) se nadomesti z naslednjim: „(d) 5 % vseh kmetov, ki vložijo zahtevek za pomoč za lupinarje v skladu s poglavjem 4 naslova IV Uredbe (ES) št. 1782/2003.“

Člen 2

Člen 15 Uredbe (ES) št. 1973/2004 se nadomesti z naslednjim:

„Člen 15 Pogoji za plačilo pomoči Skupnosti 1. Do plačila na površino iz člena 83 Uredbe (ES) št. 1782/2003 so upravičene izključno enote rabe ali poljine, ki so zasejane z lupinarji in izpolnjujejo pogoje iz odstavkov 2 in 3 tega člena, na dan, določen v skladu s členom 11(2) Uredbe (ES) št. 796/2004. Kadar je enota rabe zasejana z različnimi vrstami lupinarjev in se pomoč razlikuje glede na vrsto, je upravičenost do pomoči odvisna od spoštovanja minimalnega števila dreves na hektar, določenega v odstavku 3 tega člena, vsaj za eno vrsto lupinarjev. 2. Minimalna velikost enote rabe, upravičene do plačila na površino iz člena 83 Uredbe (ES) št. 1782/2003, je 0,10 ha. Vendar lahko države članice na podlagi objektivnih meril, ki upoštevajo specifičnost zadevnih površin, določijo večjo minimalno velikost. 3. Število dreves na hektar ne sme biti manjše od: (i) 125 za leske; (ii) 50 za mandljevce; (iii) 50 za orehe; (iv) 50 za pistacije; (v) 30 za rožičevce. Vendar lahko države članice na podlagi objektivnih meril, ki upoštevajo specifičnost zadevne proizvodnje, določijo večjo minimalno gostoto dreves. 4. V primerih iz drugega pododstavka odstavka 1 je raven dodeljene pomoči enaka ravni, ki ustreza vrsti, za katero so izpolnjeni pogoji za upravičenost in za katero je znesek najvišji.“

Člen 3

Ta uredba začne veljati tretji dan po objavi v Uradnem listu Evropske unije.

Uporablja se za zahtevke za pomoč, vložene za leto 2006 in pozneje.

Ta uredba je v celoti zavezujoča in se neposredno uporablja v vseh državah članicah. V Bruslju, 15. februarja 2006 Za Komisijo Mariann FISCHER BOEL Članica Komisije

(1) UL L 270, 21.10.2003, str. 1. Uredba, kakor je bila nazadnje spremenjena z Uredbo Komisije (ES) št. 2183/2005 (UL L 347, 30.12.2005, str. 56).

(2) UL L 141, 30.4.2004, str. 18. Uredba, kakor je bila nazadnje spremenjena z Uredbo (ES) št. 2184/2005 (UL L 347, 30.12.2005, str. 61).

(3) UL L 345, 20.11.2004, str. 1. Uredba, kakor je bila nazadnje spremenjena z Uredbo (ES) št. 2184/2005.